**NÁRODNÁ RADA SLOVENSKEJ REPUBLIKY**

 **VII. volebné obdobie**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Číslo: CRD-1592/2017

**648a**

### S p o l o č n á s p r á v a

**výborov Národnej rady Slovenskej republiky o prerokovaní vládneho návrhu zákona o obetiach trestných činov a o zmene a doplnení niektorých zákonov (tlač 648) v druhom čítaní**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

 Ústavnoprávny výbor Národnej rady Slovenskej republiky ako gestorský výbor k vládnemu návrhu **zákona o obetiach trestných činov** a o zmene a doplnení niektorých zákonov (tlač 648) podáva Národnej rade Slovenskej republiky podľa § 79 ods. 1 zákona o  rokovacom poriadku Národnej rady Slovenskej republiky spoločnú správu výborov Národnej rady Slovenskej republiky.

I.

Národná rada Slovenskej republiky uznesením č. 777 zo 6. septembra 2017 pridelila vládny návrh **zákona o obetiach trestných činov** a o zmene a doplnení niektorých zákonov (tlač 648) na prerokovanie týmto výborom:

**Ústavnoprávnemu výboru** Národnej rady Slovenskej republiky a

**Výboru** Národnej rady Slovenskej republiky **pre ľudské práva a národnostné menšiny.**

Určila zároveň Ústavnoprávny výbor Národnej rady Slovenskej republiky ako gestorský výbor a lehoty na prerokovanie predmetného vládneho návrhu zákona v druhom čítaní vo výboroch.

**II.**

 Poslanci Národnej rady Slovenskej republiky, ktorí nie sú členmi výborov, ktorým bol vládny návrh zákona pridelený, neoznámili v určenej lehote gestorskému výboru žiadne stanovisko k predmetnému vládnemu návrhu zákona (§ 75 ods. 2 zákona o rokovacom poriadku Národnej rady Slovenskej republiky).

III.

Vládny návrh **zákona o obetiach trestných činov** a o zmene a doplnení niektorých zákonov (tlač 648) prerokovali výbory a odporúčali ho **schváliť**:

Ústavnoprávny výbor Národnej rady Slovenskej uznesením č. 258 z 3. októbra 2017 a

Výbor Národnej rady Slovenskej republiky pre ľudské práva a národnostné menšiny uznesením č. 64 z 9. októbra 2017.

IV.

 Z uznesení výborov Národnej rady Slovenskej republiky uvedených v III. bode tejto spoločnej správy vyplývajú tieto pozmeňujúce a doplňujúce návrhy:

V čl. I § 2 písm. b) druhom bode sa za slová „v dôsledku smrti tejto osoby škodu“ vkladá čiarka.

 Ide o legislatívno-technickú úpravu.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 2 ods. 1 písm. f) sa slová „v dôsledku konania, prístupu alebo nekonania orgánu“ nahrádzajú slovami „v dôsledku konania alebo nekonania orgánu“.

 Ide o legislatívno-technickú úpravu za účelom odstránenia nejasnosti a spresnenia textu navrhovaného ustanovenia.

**Ústavnoprávny výbor NR SR**

 **Gestorský výbor odporúča schváliť.**

V čl. I § 2 ods. 1 písm. h), nadpise druhej časti, nadpise § 23, § 23 ods. 1 a § 24 ods. 1 písm. c) sa vypúšťajú slová „trestných činov“.

 Ide o legislatívno-technickú úpravu, ktorou sa zosúlaďuje navrhovaná terminológia so zavedenou legislatívnou skratkou uvedenou v § 1 predmetného návrhu zákona.

**Ústavnoprávny výbor NR SR**

 **Gestorský výbor odporúča schváliť.**

V čl. I § 2 ods. 1 písm. l) sa za slová „na území“ vkladajú slová „Slovenskej republiky alebo“.

 Ide o legislatívno-technickú úpravu, ktorá precizuje text navrhovaného ustanovenia.

**Ústavnoprávny výbor NR SR**

 **Gestorský výbor odporúča schváliť.**

V čl. I § 3 ods. 1 sa slová „obeťou trestného činu“ nahrádzajú slovom „obeťou“.

 Ide o legislatívno-technickú úpravu, ktorou sa zosúlaďuje navrhovaná terminológia so zavedenou legislatívnou skratkou uvedenou v § 1 predmetného návrhu zákona.

**Ústavnoprávny výbor NR SR**

 **Gestorský výbor odporúča schváliť.**

V čl. I § 3 sa za odsek 6 vkladá nový odsek 7, ktorý znie:

„(7) Orgán činný v trestnom konaní, súd a subjekt poskytujúci pomoc obetiam uskutočňujú s ohľadom na závažnosť spáchaného trestného činu individuálne posúdenie obete tak, aby sa zistilo, či ide o obzvlášť zraniteľnú obeť za účelom zabránenia opakovanej viktimizácii.“.

Doterajší odsek 7 sa označuje ako odsek 8.

 Navrhuje sa presunúť pôvodný § 6 ods. 4 do § 3 medzi základné zásady ochrany a podpory obetí, kam táto úprava z hľadiska systematiky zákona patrí.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 4 ods. 1 sa vypúšťajú slová „trestného činu“.

 Ide o legislatívno-technickú úpravu, ktorou sa zosúlaďuje navrhovaná terminológia so zavedenou legislatívnou skratkou uvedenou v § 1 predmetného návrhu zákona.

**Ústavnoprávny výbor NR SR**

 **Gestorský výbor odporúča schváliť.**

V čl. I § 4 ods. 2 písm. a) sa slová „trestného oznámenia“ nahrádzajú slovami „oznámenia o skutočnostiach, že bol spáchaný trestný čin (ďalej len „trestné oznámenie“)“.

 Ide o legislatívno-technickú úpravu s cieľom zavedenia legislatívnej skratky k pojmu „oznámenie o skutočnostiach, že bol spáchaný trestný čin“, ktorý je zavedený v Trestnom poriadku. Účelom je správne a náležité používanie pojmu, resp. legislatívnej skratky uvedenej v Trestnom poriadku.

**Ústavnoprávny výbor NR SR**

 **Gestorský výbor odporúča schváliť.**

V čl. I § 4 ods. 2 písmeno i) znie:

„i) kontaktných údajoch na komunikáciu v súvislosti s vecou, v ktorej je obeťou,“.

 Navrhovanou úpravou sa precizuje znenie príslušného ustanovenia a súčasne sa zosúlaďuje so znením čl. 4 ods. 1 písm. i) Smernice Európskeho parlamentu a Rady 2012/29/EÚ z 25. októbra 2012, ktorou sa stanovujú minimálne normy v oblasti práv, podpory a ochrany obetí trestných činov a ktorou sa nahrádza rámcové rozhodnutie Rady 2001/220/SVV.

**Ústavnoprávny výbor NR SR**

**Gestorský výbor odporúča schváliť.**

V čl. I nadpise § 5 sa vypúšťajú slová „a formy odbornej pomoci“.

Navrhuje sa vypustiť nadbytočný text z nadpisu ustanovenia.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 5 ods. 3 úvodnej vete sa slovo „služby“ nahrádza slovami „poskytovanie služieb“.

Ide o úpravu, ktorá precizuje text navrhovaného ustanovenia, keďže je namieste hovoriť o poskytovaní služieb a nie o službách.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 5 ods. 3 písm. a) sa slová „4 ods. 2“ nahrádzajú slovami „§ 4 ods. 2 a 5“.

 Vzhľadom na informačnú povinnosť podľa § 4 ods. 2 sa túto navrhuje pojať aj do § 5 ods. 3 písm. a), čím sa vytvorí jednoznačná väzba medzi povinnosťami subjektov poskytujúcim pomoc obetiam a právom na odbornú pomoc.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 5 ods. 4 úvodnej vete sa slová „odborná činnosť a služby“ nahrádzajú slovami „cielená a integrovaná odborná činnosť a poskytovanie služieb“.

 Ide o precizovanie textu právnej úpravy tak, aby bolo zrejmé, že špecializovaná odborná pomoc sa má poskytovať cielene a integrovane s ohľadom na potreby obzvlášť zraniteľnej obete.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 5 ods. 4 písm. b) sa vypúšťajú slová „ak poskytnutá psychologická pomoc podľa odseku 3 písm. d) nie je pre obzvlášť zraniteľnú obeť dostačujúca,“.

 Niet dôvodu podmieňovať krízovú psychologickú intervenciu tým, že nepostačuje psychologická pomoc v rámci všeobecnej odbornej pomoci. Podstatné je posúdenie osobitných potrieb obete.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 6 ods. 1 sa slová „na základe jej žiadosti“ nahrádzajú slovami „na požiadanie“.

 Ide o precizovanie textu tak, aby nebudil dojem, že obeť musí svoju žiadosť o pomoc formalizovať.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 6 ods. 2 tretej vete sa slovo „poskytne“ nahrádza slovami „môže poskytnúť“ a za slová „s obeťou“ sa vkladá čiarka.

 Niet dôvodu neumožniť subjektu poskytujúcemu pomoc obetiam bezplatné poskytovanie pomoci tam, kde inak vzniká nárok na odplatu.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 6 ods. 2 a 3 sa slová „na základe opakovanej žiadosti“ nahrádzajú slovami „na požiadanie“.

 Ide o precizovanie textu tak, aby nebudil dojem, že obeť musí svoju žiadosť o pomoc formalizovať.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 6 sa vypúšťa odsek 4.

 Ide o vypustenie pôvodného § 6 ods. 4, ktorý sa presúva do § 3 ako nový odsek 7.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I  § 10 ods. 2 písm. b) sa slová „§ 2 písm. d)“ nahrádzajú slovami „§ 2 ods. 1 písm. d)“.

Ide o legislatívno-technickú úpravu, ktorou sa precizuje vnútorný odkaz predkladaného návrhu zákona.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 11 ods. 2 sa slová „k odloženiu veci z tohto dôvodu,“ nahrádzajú slovami „k odloženiu veci z dôvodu podľa § 215 ods. 2 písm. a) Trestného poriadku,“.

 Ide o legislatívno-technickú úpravu, ktorou sa precizuje navrhované ustanovenie s cieľom dosiahnutia jednoznačného zmyslu textu právnej normy.

**Ústavnoprávny výbor NR SR**

 **Gestorský výbor odporúča schváliť.**

V čl. I  § 13 sa slová „minimálnej mzdy“ nahrádzajú slovami „minimálnej mzdy12)“.

Ide o legislatívno-technickú úpravu, ktorou sa precizuje navrhované ustanovenie.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 17 ods. 1 sa slová „obete násilného trestného činu odviesť na účet ministerstva spravodlivosti prostriedky, ktoré získala inak ako podľa tohto zákona“ nahrádzajú slovami „podľa § 21“.

 Navrhovanou úpravou sa spresňuje odkaz na príslušné ustanovenie predloženého návrhu zákona, v ktorom je zakotvená povinnosť obete násilného trestného činu vrátiť ministerstvu spravodlivosti finančné prostriedky, ktoré získala iným spôsobom.

**Ústavnoprávny výbor NR SR**

 **Gestorský výbor odporúča schváliť.**

10. V čl. I § 18 odsek 1 znie:

„(1) Ak bola obeti násilného trestného činu, ktorá je občanom Slovenskej republiky, občanom iného členského štátu s trvalým pobytom na území Slovenskej republiky, osobou bez štátnej príslušnosti s trvalým pobytom na území Slovenskej republiky alebo na území iného členského štátu alebo osobou podľa § 10 ods. 1 druhej vety spôsobená ujma na zdraví trestným činom spáchaným na území iného členského štátu, môže obeť násilného trestného činu podať žiadosť o odškodnenie asistenčnému orgánu Slovenskej republiky.“.

 Navrhovanou úpravou sa precizuje ustanovenie s cieľom dosiahnutia jednoznačného výkladu textu príslušného ustanovenia.

**Ústavnoprávny výbor NR SR**

 **Gestorský výbor odporúča schváliť.**

V čl. I § 19 odsek 1 znie:

„(1) Obeť násilného trestného činu, ktorá je občanom členského štátu s trvalým pobytom na území iného členského štátu ako Slovenská republika, a ktorej bola na území Slovenskej republiky spôsobená ujma na zdraví v dôsledku trestného činu, môže v súlade s procesným postupom upraveným právnym poriadkom členského štátu, na území ktorého má trvalý pobyt, požiadať o odškodnenie poskytované podľa tohto zákona.“.

 Navrhovanou úpravou sa precizuje ustanovenie s cieľom dosiahnutia jednoznačného výkladu textu príslušného ustanovenia.

**Ústavnoprávny výbor NR SR**

 **Gestorský výbor odporúča schváliť.**

V čl. I § 23 ods. 3 prvej vete sa odkaz 14) nahrádza odkazom 6) a poznámka pod čiarou k odkazu 14) sa vypúšťa.

Nasledujúce odkazy na poznámky pod čiarou k týmto odkazom sa primerane prečíslujú.

Ide o legislatívno-technickú úpravu, ktorou sa odstraňuje duplicitná poznámka  pod čiarou.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 24 ods. 3 druhá veta znie: „Za odborne spôsobilú osobu na poskytovanie odbornej pomoci podľa § 5 ods. 3 písm. c) sa považuje advokát.“ a v tretej vete sa za slovo „spôsobilosť“ vkladajú slová „podľa prvej vety“.

 Navrhuje sa, aby odborne spôsobilou osobou na zastupovanie obete v konaní pred súdom mohol byť len advokát.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 24 ods. 4 sa za slovo „osobu“ vkladajú slová „podľa odseku 3 prvej vety“ a na konci sa pripájajú tieto slová: „prvej vety a aspoň jednu odborne spôsobilú osobu podľa odseku 3 druhej vety“.

 Navrhuje sa precizovať právnu úpravu tak, aby z nej bolo zrejmé, že odborná spôsobilosť subjektu poskytujúceho pomoc obetiam vyžaduje odborne spôsobilé osoby, ktoré majú vysokoškolské vzdelanie druhého stupňa v študijnom odbore právo, psychológia alebo sociálna práca.

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I § 29 ods. 2 písmeno b) znie:

„b) poruší niektorú z povinností  podľa § 28,“.

 Navrhovanou úpravou sa precizuje text ustanovenia za účelom odstránenia nejasného výkladu dotknutého ustanovenia.

**Ústavnoprávny výbor NR SR**

 **Gestorský výbor odporúča schváliť.**

V čl. I  § 32 ods. 2 sa slová „príslušného ministerstva spravodlivosti“ nahrádzajú slovami „príslušného ministerstva“.

Ide o legislatívno-technickú úpravu. Na základe navrhovanej zmeny sa upraví text ustanovenia do formy, v zmysle ktorej Ministerstvo spravodlivosti Slovenskej republiky zapíše do registra subjekt poskytujúci pomoc obetiam na návrh príslušného ministerstva.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. I v § 33 ods. 1 a 2 sa slovo „usmernia“ nahrádza slovom „usmernenia“.

Ide o legislatívno-technickú úpravu, ktorou sa odstraňuje zrejmá nesprávnosť s cieľom dosiahnutia jednoznačného zmyslu textu právnej normy.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. III 4. bod  § 46 ods. 8 písm. e) a 14. bod § 139 ods. 1 písm. e) sa slová „ústavnej na ambulantnú“ nahrádzajú slovami „ústavného liečenia na ambulantné liečenie“.

Ide o legislatívno-technickú úpravu, ktorou sa zosúlaďuje navrhovaná terminológia Trestného poriadku s terminológiou v § 74 ods. 1 Trestného zákona.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. III sa vypúšťa šiesty bod.

 Ostatné body sa primerane prečíslujú.

Ide o odstránenie duplicitnej právnej úpravy, ktorú už obsahuje platný Trestný poriadok v § 48a ods. 2.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. III 8. bod  § 82 ods. 6 sa slová „ktorý má upravené právo styku s poškodeným, ktorým je osoba mladšia ako 18 rokov, rozhodnutím súdu vydaným v civilnom procese“ nahrádzajú slovami „ktorý má rozhodnutím súdu vydaným v civilnom procese upravené právo styku s poškodeným, ktorým je osoba mladšia ako 18 rokov,“.

Ide o legislatívno-technickú úpravu, ktorou sa precizuje navrhované ustanovenie.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. III 10. bod  § 125 ods. 5 sa slová „druhotnej alebo opakovanej viktimizácie“ nahrádzajú slovami „druhotnej viktimizácie alebo opakovanej viktimizácie“.

Ide o legislatívno-technickú úpravu, ktorou sa precizuje navrhované ustanovenie.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. III bod 11, v § 134 odsek 4 znie:

„(4) Ak je ako svedok v trestnom konaní vypočúvaná osoba, ktorá je obzvlášť zraniteľnou obeťou podľa osobitného zákona je potrebné vykonať výsluch ohľaduplne a po obsahovej stránke tak, aby sa výsluch v ďalšom konaní už nemusel opakovať; ustanovenie § 135 ods. 1 tým nie je dotknuté. Výsluch sa vykoná s využitím technických zariadení určených na záznam zvuku a obrazu; ustanovenie § 270 ods. 2 tým nie je dotknuté. Orgán činný v trestnom konaní zabezpečí, aby výsluchy v prípravnom konaní viedla tá istá osoba, ak sa tým nenaruší priebeh trestného konania. K výsluchu sa priberie psychológ alebo znalec, ktorý so zreteľom na predmet výsluchu vypočúvanej osoby prispeje k správnemu vedeniu výsluchu; ustanovenie § 135 ods. 1 tým nie je dotknuté.“.

 Navrhovanou úpravou sa precizuje znenie príslušného ustanovenia a súčasne sa zosúlaďuje so znením čl. 24 ods. 1 písm. a) preberanej smernice. Dotknutý článok smernice požaduje, aby sa všetky výsluchy detskej obete vykonali s využitím technických zariadení určených na záznam zvuku a obrazu.

**Ústavnoprávny výbor NR SR**

 **Gestorský výbor odporúča schváliť.**

V čl. III sa za bod 12 vkladá nový bod 13, ktorý znie:

„13. V § 135 odsek 3 znie:

„(3) Ak je ako svedok vypočúvaná osoba mladšia ako 18 rokov a ak ide o trestný čin spáchaný voči blízkej osobe alebo zverenej osobe alebo je zrejmé z okolností prípadu, že opätovná výpoveď osoby mladšej ako 18 rokov môže byť ovplyvnená, alebo je odôvodnený predpoklad, že výsluch by mohol nepriaznivo ovplyvňovať duševný a mravný vývoj osoby mladšej ako 18 rokov výsluch sa vykoná tak, aby osoba mladšia ako 18 rokov mohla byť v ďalšom konaní vypočutá len výnimočne . Ďalší výsluch osoby mladšej ako 18 rokov sa v prípravnom konaní môže vykonať len so súhlasom jej zákonného zástupcu a v prípadoch podľa § 48 ods. 2 so súhlasom opatrovníka.“.“.

Ostávajúce body sa primerane prečíslujú.

 Cieľom navrhovanej úpravy je zosúladiť znenie príslušného ustanovenia v nadväznosti na navrhované znenie § 134 ods. 4, ktorý ustanovuje, že výsluch osoby, ktorá je obzvlášť zraniteľnou obeťou podľa osobitného zákona, t. j. aj dieťaťa sa uskutoční tak, aby sa výsluch v ďalšom konaní už nemusel opakovať. Navrhuje sa, aby tzv. ďalší výsluch dieťaťa, ak ide o trestný čin spáchaný voči blízkej osobe alebo zverenej osobe bol podmienený súhlasom zákonného zástupcu alebo opatrovníka.

**Ústavnoprávny výbor NR SR**

 **Gestorský výbor odporúča schváliť.**

V čl. III 26. bod  sa slová „ods. 5 alebo ods. 6“ nahrádzajú slovami „ods. 5 alebo 6“.

Ide o legislatívno-technickú úpravu.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. V 13. bod  sa za slová „§ 5 ods. 2 písm. f)“ vkladajú slová „sa slová „§ 4 ods. 2“ nahrádzajú slovami „ § 4 ods. 3““ a slová „sa bodka na konci nahrádza“ sa nahrádzajú slovami „a na konci sa bodka nahrádza“.

Ide o legislatívno-technickú úpravu, ktorou sa upravuje vnútorný odkaz v súvislosti so zmenou navrhovanou v čl. V 7. bod predkladaného návrhu zákona (doplnenie nového odseku 2 do § 4).

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

V čl. V 14. bod  sa slová „alebo ods. 2“ nahrádzajú slovami „alebo 2“.

Ide o legislatívno-technickú úpravu.

**Ústavnoprávny výbor NR SR**

**Výbor NR SR pre ľudské práva a národnostné menšiny**

 **Gestorský výbor odporúča schváliť.**

 Gestorský výbor **odporúča hlasovať** o všetkých uvedených pozmeňujúcich a doplňujúcich návrhoch (body 1 až 39) **spoločne**, s odporúčaním **schváliť.**

V.

 Gestorský výbor na základe stanovísk výborov k vládnemu návrhu **zákona o obetiach trestných činov** a o zmene a doplnení niektorých zákonov (tlač 648)  odporúča Národnej rade Slovenskej republiky predmetný vládny návrh zákona **schváliť** v znení pozmeňujúcich a doplňujúcich návrhov uvedených v tejto spoločnej správe.

**Spoločná správa** výborov Národnej rady Slovenskej republiky o prerokovaní vládneho návrhu **zákona o obetiach trestných činov** a o zmene a doplnení niektorých zákonov v druhom čítaní (tlač 648a) bola schválená uznesením Ústavnoprávneho výboru Národnej rady Slovenskej republiky č. 292 z 10. októbra 2017.

Týmto uznesením výbor zároveň poveril spoločného spravodajcu **Petra Kresáka,** aby na schôdzi Národnej rady Slovenskej republiky informoval o výsledku rokovania výborov a pri rokovaní o predmetnom vládnom návrhu zákona predkladal návrhy v zmysle príslušných ustanovení zákona č. 350/1996 Z. z. o rokovacom poriadku Národnej rady Slovenskej republiky v znení neskorších predpisov.

 Róbert Madej

 predseda Ústavnoprávneho výboru

 Národnej rady Slovenskej republiky

Bratislava 10. októbra 2017